Document ID: 32006D0522

KOMISJONI OTSUS,
25. juuli 2006,
millega muudetakse otsuseid 2005/759/EÜ ja 2005/760/EÜ, milles käsitletakse teatavaid kaitsemeetmeid seoses kõrge patogeensusega linnugripiga ja teatavate eluslindude sissetoomist ühendusse
(teatavaks tehtud numbri K(2006) 3303 all)
(EMPs kohaldatav tekst)
(2006/522/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 26. juuni 1990. aasta direktiivi 90/425/EMÜ, milles käsitletakse ühendusesiseses kaubanduses teatavate elusloomade ja toodete suhtes seoses siseturu väljakujundamisega kohaldatavaid veterinaar- ja zootehnilisi kontrolle, (1) eriti selle artikli 10 lõiget 4,
võttes arvesse nõukogu 15. juuli 1991. aasta direktiivi 91/496/EMÜ, millega nähakse ette ühendusse kolmandatest riikidest saabuvate loomade veterinaarkontrolli korraldamise põhimõtted ning muudetakse direktiive 89/662/EMÜ, 90/425/EMÜ ja 90/675/EMÜ, (2) eriti selle artikli 18 lõiget 7,
võttes arvesse nõukogu 18. detsembri 1997. aasta direktiivi 97/78/EÜ, milles sätestatakse kolmandatest riikidest ühendusse toodavate toodete veterinaarkontrolli põhimõtted, (3) eriti selle artikli 22 lõiget 6,
võttes arvesse Euroopa Parlamendi ja nõukogu 26. mai 2003. aasta määrust (EÜ) nr 998/2003, mis käsitleb lemmikloomade mittekaubandusliku liikumise suhtes kohaldatavaid loomatervishoiunõudeid ja millega muudetakse nõukogu direktiivi 92/65/EMÜ, (4) eriti selle artiklit 18,
ning arvestades järgmist:
(1)
Pärast kõrge patogeensusega viirusetüve põhjustatud linnugripi puhkemist Kagu-Aasias 2004. aastal võttis komisjon vastu mitmed kaitsemeetmed selle haiguse suhtes. Kõnealused meetmed on hõlmatud eelkõige komisjoni 27. oktoobri 2005. aasta otsusega 2005/759/EÜ, mis käsitleb teatavaid kaitsemeetmeid seoses kõrge patogeensusega linnugripiga teatavates kolmandates riikides ja omanikega kaasas olevate lindude liikumist kolmandatest riikidest, (5) ja komisjoni 27. oktoobri 2005. aasta otsusega 2005/760/EÜ, mis käsitleb teatavaid vangistuses elavate lindude importimisel rakendatavaid kaitsemeetmeid seoses kõrge patogeensusega linnugripiga teatavates kolmandates riikides. (6)
(2)
Otsuse 2005/759/EÜ artiklis 3 sätestatakse, et kõnealust otsust ei kohaldata omanikega kaasas olevate lemmiklindude kolmandatest riikidest ühendusse liikumise suhtes, nagu on osutatud nimetatud artiklis. Praegu ei ole otsuse 2005/759/EÜ artiklis 3 Horvaatiale viidatud ja vastavalt sellele peab omanikega kaasas olevate lemmiklindude import kõnealusest kolmandast riigist olema kooskõlas samade impordipiirangutega, nagu on sätestatud kõnealuses otsuses teiste kolmandate riikide kohta. Horvaatia oli üks esimestest Euroopa riikidest, kes teatas komisjonile metslindudel avastatud lindude gripi juhtudest ja on toiminud kõnealuse haiguse uute juhtude käsitlemisel läbipaistvalt. Viimasel ajal ei ole Horvaatias uusi lindude gripi juhtumeid avastatud.
(3)
Horvaatia on teatanud komisjonile, et pädevad ametiasutused kohaldavad praegu kaitsemeetmeid, mis on samaväärsed liikmesriikide pädevate ametiasutuste poolt kohaldatavatega, nagu on sätestatud komisjoni 17. veebruari 2006. aasta otsuses 2006/115/EÜ, milles käsitletakse teatavaid kaitsemeetmeid seoses kõrge patogeensusega linnugripiga metslindudel ning millega tunnistatakse kehtetuks otsused 2006/86/EÜ, 2006/90/EÜ, 2006/91/EÜ, 2006/94/EÜ, 2006/104/EÜ ja 2006/105/EÜ (7).
(4)
Kuna Horvaatiast lemmiklindude impordiga kaasnev risk loomatervishoiule ühenduses on seepärast minimaalne, tuleks lisada Horvaatia nende kolmandate riikide loetellu, millele on osutatud otsuse 2005/759/EÜ artiklis 3.
(5)
Praegu kohaldatakse otsust 2005/759/EÜ kuni 31. juulini 2006. Kuna Maailma Loomatervishoiu Organisatsiooni (OIE) teatavad liikmesriigid on teatanud lindude gripi uutest juhtudest, tuleks jätkata piirangute kohaldamist omanikega kaasas olevate lemmiklindude liikumise suhtes. Seepärast on asjakohane pikendada otsust 2005/759/EÜ kuni 31. detsembrini 2006.
(6)
2006. aasta oktoobris võtab Euroopa Toiduohutusameti loomatervishoiu ja loomade heaolu komisjon vastu teadusliku arvamuse loomatervishoiu ja loomade heaolu ohtude kohta, mis on seotud muude lindude kui kodulindude impordiga ühendusse. Euroopa Toiduohutusametit on palutud oma arvamuses konkreetselt kindlaks määrata võimalikud vahendid ja valikuvõimalused, mille abil saaks vähendada mis tahes ohtusid, mis on seotud muude lindude kui kodulindude impordiga. Nimetatud arvamus annab suunised edasisele ELi loomatervishoiu ja loomade heaolu aspekte käsitlevale poliitikale seoses kõnealuse impordiga.
(7)
Praegu kohaldatakse otsust 2005/760/EÜ kuni 31. juulini 2006. Oluline muudatus praegustes eeskirjades, mis on sätestatud otsustes 2005/759/EÜ ja 2005/760/EÜ, viiks käesoleval hetkel eksitusse ettevõtjad ja teised sidusrühmad seoses ELi poliitika võimaliku edasise arenguga kõnealuses küsimuses. Pidades silmas praegust loomatervishoiu olukorda linnugripi suhtes ja Euroopa Toiduohutusameti arvamuse kavandatud vastuvõtmist oktoobris, tuleks jätkata piirangute kohaldamist muude lindude kui kodulindude impordi suhtes. Seepärast on asjakohane pikendada kõnealuse otsuse kohaldamise kuupäeva kuni 31. detsembrini 2006.
(8)
Seepärast tuleks otsuseid 2005/759/EÜ ja 2005/760/EÜ vastavalt muuta.
(9)
Käesolevas otsuses sätestatud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD JÄRGMISE OTSUSE:
Artikkel 1
Otsust 2005/759/EÜ muudetakse järgmiselt.
1.
Artikkel 3 asendatakse järgmisega:
“Artikkel 3
Käesolevat otsust ei kohaldata nende lemmiklindude transportimisel ühenduse territooriumile, kes saabuvad koos omanikega Andorrast, Horvaatiast, Fääri saartelt, Gröönimaalt, Islandilt, Liechtensteinist, Monacost, Norrast, San Marinost, Šveitsist ja Vatikani Linnriigist.”
2.
Artiklis 5 asendatakse kuupäev “31. juulini 2006” kuupäevaga “31. detsembrini 2006”.
Artikkel 2
Otsuse 2005/760/EÜ artiklis 6 asendatakse kuupäev “31. juuli 2006” kuupäevaga “31. detsember 2006”.
Artikkel 3
Liikmesriigid võtavad viivitamata käesoleva otsuse järgimiseks vajalikud meetmed ning avaldavad need. Liikmesriigid teatavad nimetatud meetmetest viivitamata komisjonile.
Artikkel 4
Käesolev otsus on adresseeritud liikmesriikidele.
Brüssel, 25. juuli 2006

Labels: 0
3
20
6